Document ID: 32009R1193

ΚΑΝΟΝΙΣΜΌΣ (ΕΚ) αριθ. 1193/2009 ΤΗΣ ΕΠΙΤΡΟΠΉΣ
της 3ης Νοεμβρίου 2009
σχετικά με τη διόρθωση των κανονισμών (ΕΚ) αριθ. 1762/2003, (ΕΚ) αριθ. 1775/2004, (ΕΚ) αριθ. 1686/2005 (ΕΚ), αριθ. 164/2007 και τον καθορισμό των εισφορών στην παραγωγή στον τομέα της ζάχαρης για τις περιόδους εμπορίας 2002/03, 2003/04, 2004/05, 2005/06
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1260/2001 του Συμβουλίου, της 19ης Ιουνίου 2001, για την κοινή οργάνωση των αγορών στον τομέα της ζάχαρης (1), και ιδίως το άρθρο 15 παράγραφος 8 πρώτη περίπτωση και το άρθρο 16 παράγραφος 5,
Εκτιμώντας τα ακόλουθα:
(1)
Σύμφωνα με το άρθρο 8 του κανονισμού (ΕΚ) αριθ. 314/2002 της Επιτροπής, της 20ής Φεβρουαρίου 2002, για τη θέσπιση των λεπτομερειών εφαρμογής του καθεστώτος των ποσοστώσεων στον τομέα της ζάχαρης (2), οι εισφορές στην παραγωγή καθορίστηκαν ως εξής:
-
για την περίοδο εμπορίας 2002/03, με τον κανονισμό (ΕΚ) αριθ. 1762/2003 της Επιτροπής (3),
-
για την περίοδο εμπορίας 2003/04, με τον κανονισμό (ΕΚ) αριθ. 1775/2004 της Επιτροπής (4),
-
για την περίοδο εμπορίας 2004/05, με τον κανονισμό (ΕΚ) αριθ. 1686/2005 της Επιτροπής (5) και
-
για την περίοδο εμπορίας 2005/06, με τον κανονισμό (ΕΚ) αριθ. 164/2007 της Επιτροπής (6).
(2)
Στις 8 Μαΐου 2008 το Δικαστήριο των Ευρωπαϊκών Κοινοτήτων εξέδωσε την απόφασή του στις συνεκδικασθείσες υποθέσεις C-5/06 και C-23/06 έως C-36/06, στην οποία αναφέρεται ότι το άρθρο 15 παράγραφος 1 στοιχείο δ) του κανονισμού (ΕΚ) αριθ. 1260/2001 πρέπει να ερμηνευθεί υπό την έννοια ότι όλες οι ποσότητες των εξαγόμενων προϊόντων που εμπίπτουν στο άρθρο αυτό, είτε καταβλήθηκαν πράγματι επιστροφές είτε όχι, πρέπει να λαμβάνονται υπόψη για τον καθορισμό του προβλεπόμενου μέσου όρου ζημιών ανά τόνο προϊόντος. Κατά συνέπεια, το δικαστήριο κήρυξε ανίσχυρους τους κανονισμούς (ΕΚ) αριθ. 1762/2003 της Επιτροπής, της 7ης Οκτωβρίου 2003, σχετικά με τον καθορισμό, για την περίοδο εμπορίας 2002/2003, των ποσών των εισφορών επί της παραγωγής όσον αφορά τον τομέα της ζάχαρης και (ΕΚ) αριθ. 1775/2004 της Επιτροπής, της 14ης Οκτωβρίου 2004, για καθορισμό, για την περίοδο εμπορίας 2003/04, των ποσών των εισφορών επί της παραγωγής όσον αφορά τον τομέα της ζάχαρης.
(3)
Ακολουθώντας το ίδιο σκεπτικό για τον υπολογισμό του προβλεπόμενου μέσου όρου ζημιών ανά τόνο προϊόντος κατά την έννοια του άρθρου 15 παράγραφος 1 στοιχείο δ) του κανονισμού (ΕΚ) αριθ. 1260/2001, με τις διατάξεις της 6ης Οκτωβρίου 2008 στις συνεκδικασθείσες υποθέσεις C-175/07 έως C-184/07, καθώς και στις υποθέσεις C-466/06 και C-200/06, το Δικαστήριο κήρυξε ανίσχυρο τον κανονισμό (ΕΚ) αριθ. 1686/2005 της Επιτροπής, της 14ης Οκτωβρίου 2005, για τον καθορισμό, όσον αφορά την περίοδο εμπορίας 2004/05, των ποσών των εισφορών στην παραγωγή, καθώς και του συντελεστή της συμπληρωματικής εισφοράς στον τομέα της ζάχαρης.
(4)
Η μέθοδος που ακυρώθηκε από το Δικαστήριο για τις περιόδους εμπορίας 2002/03, 2003/04 και 2004/05 εφαρμόστηκε και για την περίοδο εμπορίας 2005/06. Ως εκ τούτου, πρέπει να καθοριστούν νέες εισφορές στην παραγωγή ζάχαρης για την εν λόγω περίοδο εμπορίας σύμφωνα με τη νέα μέθοδο υπολογισμού.
(5)
Στην απόφαση που εξέδωσε στις 8 Μαΐου 2008 στις συνεκδικασθείσες υποθέσεις C-5/06 και C-23/06 έως C-36/06, το Δικαστήριο έκρινε ότι η εξέταση του κανονισμού (ΕΚ) αριθ. 1837/2002 της Επιτροπής, της 15ης Οκτωβρίου 2002, για τον καθορισμό, όσον αφορά την περίοδο εμπορίας 2001/2002, των ποσών των εισφορών επί της παραγωγής καθώς και του συντελεστή της συμπληρωματικής εισφοράς στον τομέα της ζάχαρης (7), δεν κατέληξε στον εντοπισμό στοιχείων δυνάμενων να επηρεάσουν το κύρος του. Για τον καθορισμό των εισφορών στην παραγωγή όσον αφορά εκείνη την περίοδο εμπορίας, η Επιτροπή υπολόγισε τον μέσο όρο ζημιών βασιζόμενη στο σύνολο της εξαγόμενης ζάχαρης υπό μορφή μεταποιημένων προϊόντων, είτε οι εξαγωγές αυτές ήσαν επιλέξιμες για επιστροφές είτε όχι.
(6)
Ενδείκνυται επομένως να καθορίσει η Επιτροπή τις εισφορές στην παραγωγή, συμπεριλαμβανομένου, όταν χρειάζεται, συντελεστή συμπληρωματικής εισφοράς, χρησιμοποιώντας την ίδια μέθοδο υπολογισμού με εκείνη που χρησιμοποιήθηκε κατά την περίοδο εμπορίας 2001/02.
(7)
Η προηγούμενη εκτίμηση της συνολικής ζημίας που διαπιστώθηκε για την περίοδο εμπορίας 2002/03 σύμφωνα με το άρθρο 15 παράγραφοι 1 και 2 του κανονισμού (ΕΚ) αριθ. 1260/2001, επέβαλλε τον υπολογισμό της βασικής εισφοράς και της εισφοράς Β, όπως προβλεπόταν στις παραγράφους 3 και 4 του εν λόγω άρθρου. Η βασική εισφορά καθορίστηκε σε 2 % και η εισφορά Β σε 19,962 %. Ταυτόχρονα, η συνολική ζημία που διαπιστώθηκε βάσει των δεδομένων και κατ’ εφαρμογή του άρθρου 15 παράγραφος 1 του κανονισμού (ΕΚ) αριθ. 1260/2001, καλύφθηκε εξ ολοκλήρου από τα έσοδα της βασικής εισφοράς στην παραγωγή και της εισφοράς Β. Ως εκ τούτου, δεν χρειάσθηκε να καθοριστεί, για την περίοδο 2002/03, ο συντελεστής που προβλέπεται στο άρθρο 16 παράγραφος 2 του εν λόγω κανονισμού. Η εφαρμογή της μεθόδου υπολογισμού που αναφέρεται στην αιτιολογική σκέψη 5 οδηγεί στον καθορισμό της βασικής εισφοράς σε 2 % και της εισφοράς Β σε 19,958 %. Η συνολική ζημία που διαπιστώθηκε βάσει των δεδομένων και κατ’ εφαρμογή του άρθρου 15 παράγραφος 1 του κανονισμού (ΕΚ) αριθ. 1260/2001, καλύπτεται εξ ολοκλήρου από τα έσοδα της βασικής εισφοράς στην παραγωγή και της εισφοράς Β. Ως εκ τούτου, δεν απαιτείται να καθοριστεί, για την περίοδο εμπορίας 2002/03, ο συντελεστής που αναφέρεται στο άρθρο 16 παράγραφος 2 του εν λόγω κανονισμού.
(8)
Η προηγούμενη εκτίμηση της συνολικής ζημίας που είχε διαπιστωθεί αρχικά για την περίοδο εμπορίας 2003/04 σύμφωνα με το άρθρο 15 παράγραφοι 1 και 2 του κανονισμού (ΕΚ) αριθ. 1260/2001, επέβαλλε τον υπολογισμό της βασικής εισφοράς και της εισφοράς Β, όπως προβλεπόταν στις παραγράφους 3 και 4 του εν λόγω άρθρου. Η βασική εισφορά καθορίστηκε σε 2 % και η εισφορά Β σε 27,050 %. Ταυτόχρονα, η συνολική ζημία που διαπιστώθηκε βάσει των δεδομένων και κατ’ εφαρμογή του άρθρου 15 παράγραφος 1 του κανονισμού (ΕΚ) αριθ. 1260/2001, καλύφθηκε εξ ολοκλήρου από τα έσοδα της βασικής εισφοράς στην παραγωγή και της εισφοράς Β. Ως εκ τούτου, δεν χρειάσθηκε να καθοριστεί, για την περίοδο 2003/04, ο συντελεστής που προβλέπεται στο άρθρο 16 παράγραφος 2 του εν λόγω κανονισμού. Η εφαρμογή της μεθόδου υπολογισμού που αναφέρεται στην αιτιολογική σκέψη 5 οδηγεί στον καθορισμό της βασικής εισφοράς σε 2 % και της εισφοράς Β σε 27,169 %. Η συνολική ζημία που διαπιστώθηκε βάσει των δεδομένων και κατ’ εφαρμογή του άρθρου 15 παράγραφος 1 του κανονισμού (ΕΚ) αριθ. 1260/2001, καλύπτεται εξ ολοκλήρου από τα έσοδα της βασικής εισφοράς στην παραγωγή και της εισφοράς Β. Ως εκ τούτου, δεν απαιτείται να καθοριστεί, για την περίοδο εμπορίας 2003/04, ο συντελεστής που αναφέρεται στο άρθρο 16 παράγραφος 2 του εν λόγω κανονισμού.
(9)
Ο κανονισμός (ΕΚ) αριθ. 1462/2004 της Επιτροπής, της 17ης Αυγούστου 2004, για αναθεώρηση, για την περίοδο εμπορίας 2004/2005 στον τομέα της ζάχαρης, του ανωτάτου ποσού της συνεισφοράς Β και για τροποποίηση της ελαχίστης τιμής των ζαχαρότευτλων Β (8), αύξησε, για την περίοδο εμπορίας 2004/05, το μέγιστο ποσό της εισφοράς Β, που αναφέρεται στο άρθρο 15 παράγραφος 4 δεύτερο εδάφιο, πρώτη περίπτωση, του κανονισμού (ΕΚ) αριθ. 1260/2001, σε 37,5 % της τιμής παρέμβασης της λευκής ζάχαρης. Κατά την εν λόγω περίοδο εμπορίας, η εκτίμηση της συνολικής ζημίας που διαπιστώθηκε σύμφωνα με το άρθρο 15 παράγραφοι 1 και 2 του κανονισμού (ΕΚ) αριθ. 1260/2001 επέβαλλε ως ανώτατα ποσοστά το 2 % για τη βασική εισφορά και το 37,5 % για την εισφορά B. Η εφαρμογή της μεθόδου υπολογισμού που αναφέρεται στην αιτιολογική σκέψη 5 δεν μεταβάλλει τη βασική εισφορά και την εισφορά Β για εκείνη την περίοδο εμπορίας. Το άρθρο 16 παράγραφος 1 του κανονισμού (ΕΚ) αριθ. 1260/2001 προβλέπει ότι εισπράττεται από τους παραγωγούς ζάχαρης συμπληρωματική εισφορά, εφόσον η συνολική ζημία που διαπιστώθηκε κατ’ εφαρμογή του άρθρου 15 παράγραφοι 1 και 2 του εν λόγω κανονισμού δεν καλύπτεται εξ ολοκλήρου από τα έσοδα της βασικής εισφοράς στην παραγωγή και της εισφοράς Β. Για την περίοδο εμπορίας 2004/05, βάσει της νέας μεθόδου υπολογισμού, η συνολική ζημία που δεν καλύφθηκε ανέρχεται σε 125 129 948 ευρώ. Πρέπει συνεπώς να καθοριστεί ο συντελεστής που αναφέρεται στο άρθρο 16 παράγραφος 2 του κανονισμού (ΕΚ) αριθ. 1260/2001. Για να καθοριστεί ο εν λόγω συντελεστής, πρέπει να ληφθούν υπόψη τα ποσά των εισφορών τα οποία είχαν καθοριστεί καθ’ υπέρβαση για την περίοδο εμπορίας 2003/04 και αφορούσαν τα κράτη μέλη της Κοινότητας στη σύνθεση που αυτή είχε στις 30 Απριλίου 2004.
(10)
Η προηγούμενη εκτίμηση της συνολικής ζημίας που διαπιστώθηκε για την περίοδο εμπορίας 2005/06 σύμφωνα με το άρθρο 15 παράγραφοι 1 και 2 του κανονισμού (ΕΚ) αριθ. 1260/2001, επέβαλλε την έγκριση ποσοστού 1,0022 % για τη βασική εισφορά, όπως προβλεπόταν στην παράγραφο 3 του εν λόγω άρθρου. Ταυτόχρονα, η συνολική ζημία που διαπιστώθηκε βάσει των δεδομένων και κατ’ εφαρμογή του άρθρου 15 παράγραφος 1 του κανονισμού (ΕΚ) αριθ. 1260/2001, καλύφθηκε εξ ολοκλήρου από τα έσοδα της βασικής εισφοράς. Ως εκ τούτου, δεν χρειαζόταν να καθοριστεί, για την περίοδο εμπορίας 2005/06, εισφορά Β ή συντελεστής για την επιβολή συμπληρωματικής εισφοράς. Η εφαρμογή της μεθόδου υπολογισμού που αναφέρεται στην αιτιολογική σκέψη 5 οδηγεί στον καθορισμό της βασικής εισφοράς σε 0,9706 %, χωρίς να χρειάζεται να επιβληθεί εισφορά Β. Η συνολική ζημία που διαπιστώθηκε βάσει των δεδομένων και κατ’ εφαρμογή του άρθρου 15 παράγραφος 1 του κανονισμού (ΕΚ) αριθ. 1260/2001, καλύπτεται εξ ολοκλήρου από τα έσοδα της βασικής εισφοράς στην παραγωγή και δεν χρειάζεται να καθοριστεί ο συντελεστής που αναφέρεται στο άρθρο 16 παράγραφος 2 του εν λόγω κανονισμού.
(11)
Λαμβανομένων υπόψη των ανωτέρω, οι κανονισμοί (ΕΚ) αριθ. 1762/2003, (ΕΚ) αριθ. 1775/2004, (ΕΚ) αριθ. 1686/2005 και (ΕΚ) αριθ. 164/2007 πρέπει συνεπώς να διορθωθούν αναλόγως.
(12)
Για λόγους ασφάλειας δικαίου, οι προτεινόμενες διορθώσεις πρέπει να εφαρμοστούν από τις ημερομηνίες κατά τις οποίες άρχισαν να ισχύουν οι διορθωτέες διατάξεις.
(13)
Για λόγους ασφάλειας δικαίου και ίσης μεταχείρισης μεταξύ των κρατών μελών, είναι αναγκαίο να οριστεί κοινή ημερομηνία, κατά την οποία οι εισφορές που διορθώνονται σύμφωνα με τον παρόντα κανονισμό πρέπει να βεβαιωθούν κατά την έννοια του άρθρου 2 παράγραφος 2 δεύτερο εδάφιο του κανονισμού (ΕΚ, Ευρατόμ) αριθ. 1150/2000 του Συμβουλίου, της 22ας Μαΐου 2000, για την εφαρμογή της απόφαση 2007/436/ΕΚ, Ευρατόμ για το σύστημα των ιδίων πόρων των Ευρωπαϊκών Κοινοτήτων (9).
(14)
Η διαχειριστική επιτροπή για την κοινή οργάνωση των γεωργικών αγορών εξέδωσε αρνητική γνώμη σχετικά με τα μέτρα που προβλέπονται στον παρόντα κανονισμό,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 1 του κανονισμού (ΕΚ) αριθ. 1762/2003 αντικαθίσταται από το ακόλουθο κείμενο:
«Άρθρο 1
Για την περίοδο εμπορίας 2002/03, τα ποσά των εισφορών στην παραγωγή στον τομέα της ζάχαρης καθορίζονται σε:
α)
12,638 ευρώ ανά τόνο λευκής ζάχαρης ως βασική εισφορά στην παραγωγή για τη ζάχαρη A και τη ζάχαρη Β·
β)
126,113 ευρώ ανά τόνο λευκής ζάχαρης ως εισφορά B για τη ζάχαρη Β·
γ)
5,330 ευρώ ανά τόνο ξηράς ουσίας ως βασική εισφορά στην παραγωγή για την ισογλυκόζη Α και την ισογλυκόζη Β·
δ)
55,082 ευρώ ανά τόνο ξηράς ουσίας ως εισφορά Β για την ισογλυκόζη Β·
ε)
12,638 ευρώ ανά τόνο ξηράς ουσίας ισοδυνάμου ζάχαρης/ισογλυκόζης ως βασική εισφορά στην παραγωγή για το σιρόπι ινουλίνης Α και το σιρόπι ινουλίνης Β·
στ)
126,113 ευρώ ανά τόνο ξηράς ουσίας ισοδυνάμου ζάχαρης/ισογλυκόζης ως εισφορά Β για το σιρόπι ινουλίνης Β.».
Άρθρο 2
Το άρθρο 1 του κανονισμού (ΕΚ) αριθ. 1775/2004 αντικαθίσταται από το ακόλουθο κείμενο:
«Άρθρο 1
Για την περίοδο εμπορίας 2003/04, τα ποσά των εισφορών στην παραγωγή στον τομέα της ζάχαρης καθορίζονται σε:
α)
12,638 ευρώ ανά τόνο λευκής ζάχαρης ως βασική εισφορά στην παραγωγή για τη ζάχαρη A και τη ζάχαρη Β·
β)
171,679 ευρώ ανά τόνο λευκής ζάχαρης ως εισφορά B για τη ζάχαρη Β·
γ)
5,330 ευρώ ανά τόνο ξηράς ουσίας ως βασική εισφορά στην παραγωγή για την ισογλυκόζη Α και την ισογλυκόζη Β·
δ)
73,310 ευρώ ανά τόνο ξηράς ουσίας ως εισφορά Β για την ισογλυκόζη Β·
ε)
12,638 ευρώ ανά τόνο ξηράς ουσίας ισοδυνάμου ζάχαρης/ισογλυκόζης ως βασική εισφορά στην παραγωγή για το σιρόπι ινουλίνης Α και το σιρόπι ινουλίνης Β·
στ)
171,679 ευρώ ανά τόνο ξηράς ουσίας ισοδυνάμου ζάχαρης/ισογλυκόζης ως εισφορά Β για το σιρόπι ινουλίνης Β.».
Άρθρο 3
Τα άρθρα 1 και 2 του κανονισμού (ΕΚ) αριθ. 1686/2005 αντικαθίστανται από το ακόλουθο κείμενο:
«Άρθρο 1
Για την περίοδο εμπορίας 2004/05, τα ποσά των εισφορών στην παραγωγή στον τομέα της ζάχαρης καθορίζονται σε:
α)
12,638 ευρώ ανά τόνο λευκής ζάχαρης ως βασική εισφορά στην παραγωγή για τη ζάχαρη A και τη ζάχαρη Β·
β)
236,963 ευρώ ανά τόνο λευκής ζάχαρης ως εισφορά B για τη ζάχαρη Β·
γ)
5,330 ευρώ ανά τόνο ξηράς ουσίας ως βασική εισφορά στην παραγωγή για την ισογλυκόζη Α και την ισογλυκόζη Β·
δ)
99,424 ευρώ ανά τόνο ξηράς ουσίας ως εισφορά Β για την ισογλυκόζη Β·
ε)
12,638 ευρώ ανά τόνο ξηράς ουσίας ισοδυνάμου ζάχαρης/ισογλυκόζης ως βασική εισφορά στην παραγωγή για το σιρόπι ινουλίνης Α και το σιρόπι ινουλίνης Β·
στ)
236,963 ευρώ ανά τόνο ξηράς ουσίας ισοδυνάμου ζάχαρης/ισογλυκόζης ως εισφορά Β για το σιρόπι ινουλίνης Β.
Άρθρο 2
Για την περίοδο εμπορίας 2004/05, ο προβλεπόμενος στο άρθρο 16 παράγραφος 2 του κανονισμού (ΕΚ) αριθ. 1260/2001 συντελεστής καθορίζεται σε 0,25466 για την Τσεχική Δημοκρατία, τη Λεττονία, τη Λιθουανία, την Ουγγαρία, την Πολωνία, τη Σλοβενία και τη Σλοβακία και σε 0,14911 για τα υπόλοιπα κράτη μέλη.».
Άρθρο 4
Το άρθρο 1 του κανονισμού (ΕΚ) αριθ. 164/2007 αντικαθίσταται από το ακόλουθο κείμενο:
«Άρθρο 1
Για την περίοδο εμπορίας 2005/06, τα ποσά των εισφορών στην παραγωγή στον τομέα της ζάχαρης καθορίζονται σε:
α)
6,133 ευρώ ανά τόνο λευκής ζάχαρης ως βασική εισφορά στην παραγωγή για τη ζάχαρη A και τη ζάχαρη Β·
β)
2,726 ευρώ ανά τόνο ξηράς ουσίας ως βασική εισφορά στην παραγωγή για την ισογλυκόζη Α και την ισογλυκόζη Β·
γ)
6,133 ευρώ ανά τόνο ξηράς ουσίας ισοδυνάμου ζάχαρης/ισογλυκόζης ως βασική εισφορά στην παραγωγή για το σιρόπι ινουλίνης Α και το σιρόπι ινουλίνης Β.».
Άρθρο 5
Η ημερομηνία βεβαίωσης, η οποία αναφέρεται στο άρθρο 2 παράγραφος 2 δεύτερο εδάφιο του κανονισμού (ΕΚ, Ευρατόμ) αριθ. 1150/2000, των εισφορών που διορθώνονται σύμφωνα με τον παρόντα κανονισμό είναι, το αργότερο, η τελευταία ημέρα του δεύτερου μήνα που έπεται της ημέρας έναρξης ισχύος του παρόντος κανονισμού.
Άρθρο 6
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Το άρθρο 1 εφαρμόζεται από την 8η Οκτωβρίου 2003.
Το άρθρο 2 εφαρμόζεται από τη 15η Οκτωβρίου 2004.
Το άρθρο 3 εφαρμόζεται από τη 18η Οκτωβρίου 2005.
Το άρθρο 4 εφαρμόζεται από την 23η Φεβρουαρίου 2007.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 3 Νοεμβρίου 2009.

Labels: 3
17
19
15